S-761/2010

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum 27. september 2010 á hendur M-kvk-þgf G-kvk-þgf, kt. […], Álftamýri 58, Reykjavík, fyrir brot gegn lögum um ávana- og fíkniefni, með því að hafa laugardaginn 3. nóvember 2007, flutt til landsins með flugi nr. FHE-902 frá Kaupmannahöfn, Danmörku, 56,18 g af amfetamíni er hún faldi innvortis í leggöngum.

Þetta er talið varða við 2., sbr. 5. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

Þess er krafist að ákærða verði dæmd til refsingar og til greiðslu alls sakarkostnaðar. Þá er þess krafist að ákærða verði dæmd til að sæta upptöku á 56,18 g af amfetamíni, samkvæmt heimild í 6. mgr. 5. gr. laga um ávana- og fíkniefni nr. 65/1974, sbr. lög nr. 10/1997, sbr. 2. mgr. 14. gr. reglugerðar nr. 233/2001.

Ákærða krefst vægustu refsingar er lög leyfa. Þá gerir verjandi kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sitt. Sannað er með játningu ákærðu og öðrum gögnum málsins að hún er sek um þá háttsemi sem henni er gefin að sök og er brot hennar rétt heimfært til refsiákvæða í ákæru.

Ákærða er fædd í mars 1984. Samkvæmt sakavottorði ákærðu gerði hún lögreglustjórasátt í september 2000 fyrir fíkniefnalagabrot. Þá gerði hún þrjár lögreglustjórasáttir á árinu 2007 fyrir fíknefnalagabrot. Hún hefur skýlaust játað brot sitt. Rannsókn málsins og útgáfa ákæru hefur dregist verulega, en ákæra var fyrst gefin út 19. júní 2009. Málið var endursent ákæruvaldinu 1. mars 2010 þar sem ekki tókst að birta ákærðu fyrirkall í málinu. Ákæra var svo aftur gefin út 27. september 2010. Að öllu þessu virtu þykir refsing ákærðu hæfilega ákveðin fangelsi í tvo mánuði, sem bundin verður skilorði, eins og nánar greinir í dómsorði.

Að kröfu ákæruvaldsins og með vísan til framangreindra laga- og reglugerðarákvæða skulu upptæk til ríkissjóðs 56,18 g af amfetamíni, sem lögregla lagði hald á við rannsókn málsins.

Með vísan til 218. gr. laga nr. 88/2008 ber að dæma ákærðu til að greiða sakarkostnað málsins, alls 131.468 krónur. Um er að ræða kostnað vegna bráðamóttöku og röntgen, kostnað vegna „amfetamínákvörðunar“ og matsgerðar. Þóknun verjanda ákærðu, S-kk-ef K-kk-ef K-kk-ef hdl., þykir hæfilega ákveðin 48.820 krónur, að virðisaukaskatti meðtöldum.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærða, M-kvk-nf G-kvk-nf, sæti fangelsi í tvo mánuði, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða sæti upptöku á 56,18 g af amfetamíni.

Ákærða greiði 131.468 krónur í sakarkostnað, þar með talin 48.820 króna þóknun skipaðs verjanda hans, S-kk-ef K-kk-ef K-kk-ef héraðsdómslögmanns.

S-kvk-nf B-kvk-nf